 Na BRIAN OCHARO CHAMA cha Pamoja African Alliance (PAA), kinachoongozwa na Gavana wa Kilifi, Bw Amason Kingi, kimepanga kuandaa mkutano kuondolea wafuasi wake dukuduku kuhusu mwelekeo ambao kitachukua kwa urais 2022. Hii ni baada ya Bw Kingi kuashiria kuwa chama hicho kitapigia debe azimio la Kiongozi wa ODM, Bw Raila Odinga kwa urais. Wiki iliyopita, PAA ilikuwa miongoni mwa vyama vya kisiasa vilivyowakilishwa katika mkutano wa hadhara Nairobi ambapo Bw Odinga alitangaza rasmi kuwa atawania urais mwaka ujao. Ijapokuwa Bw Kingi hakuhudhuria mkutano huo kibinafsi, alisema kwa taarifa kuwa chama hicho kinaamini misimamo ya Bw Odinga chini ya Azimio la Umoja kuleta umoja wa kitaifa. “PAA itaunga mkono juhudi zozote zinazofanywa za kuunganisha nchi ikiwa ni pamoja na mpango wa Azimio la Umoja,” alisema. Hatua hiyo iliibua mdahalo ikiwa chama hicho kiliundwa kwa nia ya kuelekeza Wapwani kwa ODM kupitia mlango tofauti, ikizingatiwa kuwa baadhi ya wafuasi wa PAA wameonekana kumshabikia Naibu Rais William Ruto. Mkurugenzi wa mawasiliano wa PAA, Bw Joe Kiragu, jana Jumapili alisema chama hicho kitatoa maelezo kuhusu hatua yake wiki hii. “Chama kitatoa mwelekeo wake rasmi katika mkutano utakaoitishwa Jumanne,” aliiambia Taifa Leo katika mahojiano. Gavana Kingi aliondoka katika uongozi wa ODM miezi mitano iliyopita baada ya kukataa kusitisha mpango wake wa kuunda chama cha kisiasa cha eneo la Pwani. Aliwahi kuwa Mwenyekiti wa ODM katika Kaunti ya Kilifi lakini nafasi yake ilichukuliwa na Mbunge wa Ganze, Bw Teddy Mwambire baada ya kutofautiana na chama hicho. Bw Odinga alikuwa amepinga juhudi za kuunda chama kipya cha Pwani akisema hatua hiyo itafanya ukabila kukita mizizi. Katika mahojiano ya awali, Bw Mwambire alisema gavana huyo bado alikuwa akionyesha dalili kuwa ana nia ya kurudi kwa ODM hata anapotetea uundaji wa chama cha Pwani. Wiki mbili zilizopita, PAA ilitangaza kuwa haitasimamisha mgombea urais katika uchaguzi ujao baada ya kufanya mashauriano mapana. PAA ilitoa tangazo hilo katika makao yake makuu jijini Mombasa ikiwa ni sehemu ya uamuzi uliopitishwa na wajumbe kutoka kaunti sita za Pwani. Bw Kingi akizungumza wikendi, alisisitiza nia yake kuunda PAA ni kuwapa viongozi wa Pwani sauti bila kushurutishwa na masilahi ya vyama vingine ambavyo huenda havijali mahitaji ya Wapwani. “Kwa vile sisi ni maskwota (wa kisiasa) hatuna nyumba, ile siku ya uchaguzi kila mtu atatafuta nyumba ya kujisitiri. Tukipiga kura tunajigawanya kwa sababu viongozi wameenda nyumba karibu 20. Wapwani mtakodi nyumba mpaka lini?” akauliza. Hatua ya PAA kuanza kuegemea upande wa Bw Odinga imetokea huku vyama vitano vya Pwani vikiendeleza juhudi za kuunda muungano wa United Progressive Front (UPF) Juhudi hizo zinaendelezwa na vyama vya Communist Party of Kenya (CPK), Shirikisho Party, Kadu Asili, Umoja Summit Party of Kenya (USPK) na Republican Congress Party. Kulingana na Makamu Mwenyekiti wa Kitaifa wa CPK, Bw Booker Ngesa Omole, muungano huo unaolenga kuendeleza ajenda ya kisiasa ya watu wa Pwani utazinduliwa Januari 2022. “Tumeandikia Ofisi ya Msajili wa Vyama vya Kisiasa (ORPP), kuhifadhi jina la Muungano. Tumekuwa tukishughulikia hili jambo na hatutakoma hadi tufanikishe tunachotaka kwa watu wa Pwani,” Bw Omole alisema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  